**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax.: (36) 550-328**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzata Képviselő-testületének***

***2023. október 30-i soros, nyílt képviselő-testületi üléséről***

*A jegyzőkönyv 147-154-ig számozott oldalt tartalmaz.*

**J E G Y Z Ő K Ö N Y V**

Készült: 2023. október 30-án Kerecsend Község Önkormányzata Képviselő-testületének soros, nyílt képviselő-testületi ülésén (Kerecsend, Fő u. 55., 17:00 óra)

***Jelen vannak:***

Sári László polgármester

dr. Szász Kata jegyző

Fónad István képviselő

Nagy Ferenc képviselő

Burai József képviselő

Prokaj Milán képviselő

Schönberger Csaba Jakob NNÖ-elnök

Barna Erika Berekerdő Óvoda óvodavezető

Palkovics Péter intézményvezető

Ballagó Zoltán Egri Tankerület igazgató

Prokaj Adrienn igazgatóhelyettes

Nagyné Hágen Éva iskolatitkár

Ludvig Zsoltné Ficánka Mini Bölcsőde vezető

Békési Eszter jegyzőkönyvvezető

1 fő helyi lakos

**Az ülésen elfogadott döntések:**

|  |  |
| --- | --- |
| 72/2023. (X.30.) határozat | Berekerdő Óvoda beszámoló határozat |
| 73/2023. (X.30.) határozat | Berekerdő Óvoda munkaterv határozat |
| 74/2023. (X.30.) határozat | Bölcsőde szmsz határozat |
| 75/2023. (X.30.) határozat | Bölcsőde szakmai program határozat |
| 76/2023. (X.30.) határozat | Bölcsőde alapító okirat módosítás határozat |
| 77/2023. (X.30.) határozat | Fekvőrendőr határozat |

*NAPIREND*

1. Tájékoztató a lejárt határidejű határozatok végrehajtásáról és az előző testületi ülés óta tett intézkedésekről

előadó: Sári László polgármester

1. Tájékoztató a Kerecsendi Magyary Károly Általános Iskola 2022/2023. nevelési évben végzett munkájáról és az új nevelési év terveiről

Előadók: Ballagó Zoltán egri tankerületi igazgató

Palkovics Péter igazgató

1. Beszámoló a Berekerdő Óvoda 2022/2023. nevelési évben végzett munkájáról és az új nevelési év terveiről

előadó: Barna Erika óvodavezető

1. Kerecsendi Ficánka Mini Bölcsőde telephelymódosítása

előadó: dr. Szász Kata jegyző

1. Kerecsend belterületi utak forgalomlassító burkolati küszöb telepítésére érkezett ajánlatok elbírálása

előadó: Sári László polgármester

1. Egyebek
2. **Zárt ülés –** Tanulmányi támogatások megállapítása

előadó: dr. Szász Kata jegyző

**Sári László polgármester**

Köszöntök mindenkit a mai soros testületi ülésünkön. Köszötöm a megjelent képviselőket, állandó meghívottakat és az egyes napirendi pontokhoz meghívottakat és a megjelenteket. Megállapítom, hogy határozatképesek vagyunk. Kérdezem, hogy a meghívóban kiküldött napirendek szerint haladhatunk-e? Amennyiben igen, kérnék szavazást.

A képviselő-testület egyhangúlag elfogadta az ülés napirendjét.

**1. napirendi pont**

**Sári László polgármester**

Megtartotta tájékoztatóját a lejárt határidejű határozatok végrehajtásáról és az elmúlt ülés óta tett intézkedésekről. A tájékoztató a jegyzőkönyv mellékleteként csatolásra kerül.

Kérdés, észrevétel van-e a tájékoztatóval kapcsolatban?

**Prokaj Milán képviselő**

Köszöntök mindenkit. Az előző testületi-ülésen felvetettem egy kérdést a vendéglővel kapcsolatban. Igazak lehetnek-e azok az állítások, hogy az eljárás alá vont cég tulajdonosi köre azonos lehet-e azzal a céggel, akik korábban az óvodai konyhát is működtették?

**Sári László polgármester**

Nem azonos, igaz egy nagy baráti körbe tartoznak. Számára annyi az érdekeltség, hogy a konyha számára itt helyben gyártott tésztát kap.

**Prokaj Milán képviselő**

Tehát akkor amikor ez a két úriember bejelentkezett, hogy bérelni szeretnék az épületet, akkor nem volt tudomás arról, hogy ez a vállalkozás e mögött a cég mögött is állna?

**Sári László polgármester**

Szerintem most sem áll mögötte. Nincs benne a tulajdonosi körbe, de szerintem szeretne benne lenni.

**Prokaj Milán képviselő**

Jó rendben, köszönöm.

**Sári László polgármester**

Amennyiben nincs más kérdés, köszönöm, hogy tudomásul vettétek a tájékoztatót.

**2. napirendi pont**

**Sári László polgármester**

Kérdezem, hogy szóbeli kiegészítést kívánnak-e tenni az iskola részéről?

**Palkovics Péter intézményvezető**

Tisztelettel köszöntök mindenkit. Igazgatóhelyettes asszonnyal próbáltunk egy nagyon részletes anyagot összeállítani, hogy minden információ benne legyen az érdeklődők számára. Az adatokból is látszik, hogy a hátrányos helyzetű tanulók száma 50 %. Továbbra is feladatunk a hátránykompenzáció és a lemorzsolódás csökkentése, illetve nagy hangsúlyt fektetünk a pályaorientációra. Büszkén mondhatom, hogy a sakk csapatunk évek óta sikerül országos döntőbe kerülni, fizikában is és sportban is szép eredményeink vannak. A tanulóink közel 1/3-a került gimnáziumba és mindenkit felvettek abba az intézménybe, amit első helyen jelölt meg. Most már minden nap van lehetőségük a gyerekeknek délutáni sport foglalkozáson is részt venni. Szeretnék köszöntet mondani az önkormányzatnak, tanodának, Jelenlét Pontnak – VFE-nek, több alapítvány is működik. Köszönöm a kisebbségi önkormányzatnak is a támogatást.

**Ballagó Zoltán Egri Tankerület igazgató**

Tisztelt polgármester úr, tisztelt képviselő testület. Azt kell mondjam magas szakmai színvonalú oktatás zajlik az intézményben, ami köszönhető az intézmény vezetésének, pedagógusoknak, oktatást segítő kollégáknak. Mutatják a statisztikai adatok, hogy nehéz körülmények között kell a kollégáknak a munkájukat végezni. A tanulói összetétel, a hátrányos helyet és a rendszeres gyermekvédelmi kedvezményben részesülő tanulók magas létszámának okán. Az új tanévben a legnagyobb kihívás a pedagógusok új életpályájáról szóló törvény végrehajtása volt. Országos jelenség, ami Kerecsenden is tetten érhető, hogy pedagógus utánpótlásban hiányosság van. Nem a státusztörvénnyel összefüggésben, de van egy kolléga, aki nyilatkozatot tett, hogy január 1-től az új életpályamodellből adódó kötelezettségeket. Nem kis erőfeszítést okoz a tanítók utánpótlása az intézmény vezetésének. Népszerűek a kerecsendi pedagógusok, előszeretettel keresik őket egri intézmények. Ha jól tudom, most is folyamatban van egy tanítónk egri intézménybe való átmenetele. Ez ellen nem nagyon tudunk védekezni, pláne, ha nem állami intézményben folytatja tovább a pályafutását a kolléga. Bizony alkalmazni kell olyan módszerek is, hogy egyetemi hallgatókat vonunk be a feladatellátásba. Együttműködve a felsőoktatási intézményekkel próbáljuk ezeket megoldani. Büszkék lehetünk a tanulókra, nemcsak a sport, hanem komoly tanulmányi eredményekben is. A tárgyi infrastrukturális feltételek kapcsán most nem tudok beszámolni, arról, hogy fejlesztéseket hajtottunk volna végre. A következő nagyon indokolt fejlesztés majd a tornaterem nyílászárói lesznek. Egyelőre már helyekre kell az erőforrásainkat csoportosítani. Továbbá csatlakoznék én is igazgató úrhoz és köszönetet szeretnék én is mondani mindenkinek azért a sok-sok segítségért és kérem, hogy továbbra is támogassák az intézményt. Köszönöm szépen.

**Sári László polgármester**

A tájékoztatóból észrevehető sajnos a létszámcsökkenés, ahogy az óvodánál is. A beruházásoknál látjuk mi is, hogy korábban 3-4 MFP-s pályázat is volt, most kiírás sincs nagyon. Én is szeretném megköszönni az együttműködést.

Kérdés, észrevétel van-e?

Amennyiben nincs, köszönjük szépen a tájékoztatót.

Ballagó Zoltán elhagyja a testületi-ülést.

**3. napirendi pont**

**Sári László polgármester**

A Berekerdő Óvoda beszámolója kapcsán kérdezem Barna Erika óvodavezetőt, szóbeli kiegészítést szeretne-e tenni?

**Barna Erika óvodavezető**

Köszöntök mindenkit. Szeretném pár szóval kiegészíteni a beszámolót és az új nevelési év tervét is. Óvodánk nevelőtestülete folyamatos átalakulás alatt van, a folyamatos nyugdíjazások miatt új kollégákkal töltjük fel a nevelőtestületet. Linter Istvánné 40 évvel december 1-től nyugdíjas, az ő helyén 4 hónapig helyettesít egy dajka, az ő álláshelyét most fogjuk meghirdetni. Tóthné Szikla Rita elkezdte öregségi nyugdíjjal a felmentését, ő május 3-tól lesz nyugdíjas. Folyamatosan után kell pótolnunk a munkatársakat, sajnos volt egy kolléganőnk, aki 1 hónap után felmondott, az ő helyére most egy fiatal kolléganőt sikerült alkalmaznunk, aki jól beilleszkedett. A tárgyi feltételekkel kapcsolatban, a régi intézmény tetőszerkezete beázik, ennek a korrigálása még nem tudott megtörténni. Emiatt a tűzjelző rendszerünk a tetőn nem működik, mert minden egyes ázáskor beriasztottak a tűzoltóság felé, ami egy idő után anyagi vonzattal is járt az intézményünk számára. Nagyfokú repedés figyelhető meg a bölcsődei csoportszobánál és a konyhánál. Ez a tavaly nyári nagy szárazság után lett megfigyelhető. A nyári zárás alatt festettünk egy csoportszobát, tisztasági festés valósult meg a Biztos Kezdet Klubban és a mosdókban. Ezt nagy részben az óvodapedagógusok valósították meg és szép festéssel látták el a nevelői és a biztos kezdet klub falát is, nagyon köszönöm nekik. A bázisóvodát nem szavazta meg 3. alkalommal a nevelőtestület, amely arra vezethető vissza, hogy átalakulás van a testületben, nagyon sok a gyakornok, sok a fiatal. A bázisintézmény pályázat újabb 3 évre szólt volna, és nem látjuk annak biztosítását, hogy a három év alatt tudjuk vállalni ezeket a bemutató foglalkozásokat. Nem beszélve arról, hogy ennek sem vonzata, sem tárgyi feltételek sem egy-egy pedagógusnál a foglalkozás megtartásakor. Az Oktatási Hivataltól két tanfelügyeletet is kaptam, az egyik március 28-án volt, intézményi tanfelügyelet, minden kompetencián kiemelkedőnek értékelték a munkámat és erőségként tüntették fel a partneri kapcsolatokat. A másik tanfelügyelet most volt október 10-én, itt is mindent rendben találtak. Az intézmény erősége a jó partneri kapcsolatok, hiszen ez anyagi, tárgyi és eszmei segítségnyújtást is jelentenek számunkra, valamint egyre többször tudunk támaszkodni az SzMK-ra akik programokat terveznek és az iskolatej programba is besegítenek. Nagyon jó a kapcsolatunk a Roma Nemzetiségi Önkormányzattal, CSELE-vel, képviselőkkel és az általános iskolával is. Az idei év munkatervével kapcsolatban a FETE program keretében sok segítséget kapunk, ilyen az állatasszisztált kutyaterápia heti egy alkalommal november végéig, vagy az egész nevelési évben írisz mozgásterápiát, valamint a mesterprogram keretében egy gyógypedagógus heti 2 alakommal tart alapozó terápiát. Ezek az események az esélyegyenlőséget nagymértékben elősegítik, mert ha egy-egy ilyen eseményre a szülő el szeretné vinni a gyermekét, azoknak komoly anyagi vonzata lenne. A tehetségprogramunk egyre jobban működik. Öt évvel ezelőtt tettük bele a szakmai programba, felmenő rendszerbe megfigyeljük a gyerekeket két évig. Öt éves kortól, minden tanköteles korba lépő gyerek, bekerül egy tehetségműhelybe, tavaly 3 ilyen volt, idén már 4 műhely működik, 38 tanköteles gyermekünk van. A státusztörvénnyel kapcsolatban nálunk is megtörtént a dolgozók tájékoztatása. Egy dolgozó gondolta volna, hogy nem vállalja, ő volt, aki a próbaidőben felmondott. Nagyon jó a kapcsolatunk a könyvtárral is, és az idei évben továbbképzéseken vesznek részt a pedagógusok, egy gyertyaöntő és egy tojásfestő tanfolyamon. Az új törvénnyel kapcsolatban a nevelőtestületnek a beszámolóval, a munkatervvel és a stratégiai dokumentummal kapcsolatban a véleményezés maradt meg és a testületnek van most már joga ezeknek az elfogadására.

**Sári László polgármester**

Köszönjük szépen. Nagyon jó a kapcsolatunk az óvodával. Nagyon sok segítséget kapunk és adunk is, legyen szó szemétszedésről, vagy a környezetünk szebbé tételéről, dekorálásról. A falunapi dekorációban is segítettek, a hivatal környékének a dekorálásában is segítettek, illetve az emlékezés napján is nagyon aranyos kis műsort adtak az ovisok.

**Barna Erika óvodavezető**

Még a létszámmal kapcsolatban annyit szeretnék megjegyezni, hogy augusztus végén több család is elköltözött a településről, illetve a gyámügy kiemelt 4-5 gyermeket a családból. Hiába terveztünk 104 gyermekkel a nevelési évre, és ezért maradt annyi, ami munkatervben is szerepel. De a beíratás folyamatos.

**Sári László polgármester**

Köszönjük. Kérdés, észrevétel van-e? Amennyiben nincs, kérem szavazzunk.

Aki elfogadja a 2022/2023. nevelési évről a beszámolót, kérem tegye fel a kezét!

*A képviselő testület egyhangú szavazással (öt igen szavazattal) az alábbi határozatot fogadta el:*

**72/2023. (X.30.) határozat**

Kerecsend Község Önkormányzatának Képviselő-testülete elfogadta a Berekerdő Óvoda 2022/2023. nevelési évben végzett munkájáról szóló beszámolót.

Határidő: november 30.

Felelős: Sári László

**Sári László polgármester**

Aki elfogadja a 2023/2024. nevelési év munkatervét, kérem szavazzon!

*A képviselő testület egyhangú szavazással (öt igen szavazattal) az alábbi határozatot fogadta el:*

**73/2023. (X.30.) határozat**

Kerecsend Község Önkormányzatának Képviselő-testülete elfogadta a Berekerdő Óvoda 2023/2024. új nevelési év terveiről szóló beszámolót.

Határidő: november 27.

Felelős: Sári László

Palkovics Péter, Prokaj Adrienn, Nagyné Hágen Éva elhagyják az ülést.

**4. napirendi pont**

**Sári László polgármester**

Kérdezem jegyző kisasszonyt, intézményvezető asszonyt szeretnének-e szóbeli kiegészítést tenni?

**Ludvig Zsoltné Bölcsődevezető**

Nem szeretnék kiegészítést tenni, köszönöm.

**dr. Szász Kata jegyző**

Én egy apró magyarázattal szolgálnék ehhez a napirendi ponthoz. Gyakorlatilag a 2 családi bölcsőde kerülne a mini bölcsőde vezetése alá, így az önkormányzat közvetlen fenntartásából kikerülne. Így egyszerűbb a kezelés és a dolgozók mozgatása is könnyebb. Az Alapító Okirat kerül módosítása, melybe 2 telephely kerül be. Ezzel kapcsolatban módosul az SzMSz is, valamint a szakmai program. Névváltozásra nem kerül sor, egyeztettem a Magyar Államkincstárral, a Ficánka Mini Bölcsőde név maradhat. Ezzel kapcsolatban van-e kérdés?

**Sári László polgármester**

A bölcsőde rendbe van, engedély is és a villámvédelem is. Minden szükséges dokumentum megvan. Amennyiben nincs kérdés, észrevétel, szavazzunk, három határozatot kell hoznunk. Az Alapító Okirat módosítással kapcsolatban, aki egyet ért az elhangzottakkal, tegye fel a kezét.

*A képviselő testület egyhangú szavazással (öt igen szavazattal) az alábbi határozatot fogadta el:*

**74/2022. (X.30.) határozat**

Kerecsend Község Önkormányzatának Képviselő-testülete megvitatta a Ficánka Mini Bölcsőde szervezeti és működési szabályzatára vonatkozó javaslatot és az alábbi döntést hozta:

1. A Képviselő-testület a Kerecsendi Ficánka Mini Bölcsőde szervezeti és működési szabályzatát a határozat melléklete szerinti szövegezéssel jóváhagyta.

2. A Képviselő-testület felkéri a jegyzőt, hogy a szabályzat közzétételéről gondoskodjon.

Határidő: november 27.

Felelős: Ludvig Zsoltné intézményvezető

**Sári László polgármester**

Aki elfogadja az SzMSz módosítást, kérem szavazzon!

*A képviselő testület egyhangú szavazással (öt igen szavazattal) az alábbi határozatot fogadta el:*

**75/2022. (X.30.) határozat**

Kerecsend Község Önkormányzatának Képviselő-testülete megvitatta a Ficánka Mini Bölcsőde Szakmai Programjára vonatkozó javaslatot és az alábbi döntést hozta:

1. A Képviselő-testület a Kerecsendi Ficánka Mini Bölcsőde Szakmai Programját a határozat melléklete szerinti szövegezéssel jóváhagyta.

Határidő: november 27.

Felelős: Ludvig Zsoltné intézményvezető

**Sári László polgármester**

Aki egyet ért a szakmai program kiegészítésével is, kérem tegye fel a kezét!

*A képviselő testület egyhangú szavazással (öt igen szavazattal) az alábbi határozatot fogadta el:*

**76/2023. (X.30.) határozat**

Kerecsend Község Önkormányzatának Képviselő-testülete megvitatta a Ficánka Mini Bölcsőde Alapító Okirat módosítására vonatkozó javaslatot és az alábbi döntést hozta:

1. A Képviselő-testület a Kerecsendi Ficánka Mini Bölcsőde Alapító Okiratát a határozat melléklete szerinti szövegezéssel jóváhagyta.

Határidő: 2023. november 27.

Felelős: dr. Szász Kata

Barna Erika, Ludvig Zsoltné elhagyják a testületi ülést.

**5. napirendi pont**

**Sári László polgármester**

Három ajánlat érkezett be, ezek kiküldésre is kerültek. A legkedvezőbb ajánlatot a Super Road adta.

**Burai József képviselő**

Az a cég amelyik a Pataki és a Magyari Károly utat csinálta?

**Prokaj Milán képviselő**

Mikor valósul meg a beruházás? Ez még idén meg fog valósulni?

**Sári László polgármester**

Amint az időjárás engedi, minél hamarabb.

**Burai József képviselő**

Minden utcába lesz?

**Sári László polgármester**

Igen, ahol megvannak a kihelyezett táblák, minden utcába 1-2 lesz.

Kérdés van-e még ezzel kapcsolatban?

Amennyiben nincs, akkor szavazhatunk? Aki elfogadja a Super Road ajánlatát, kérem tegye fel a kezét!

*A képviselő testület egyhangú szavazással (öt igen szavazattal) az alábbi határozatot fogadta el:*

**77/2023. (X.30.) határozat**

Kerecsend Község Önkormányzatának Képviselő-testülete „a belterületi utakon forgalomlassító burkolati küszöb telepítésének” című beruházás tárgyában kiküldött ajánlattételi felhívásra benyújtott árajánlatok elbírálása alapján a Super Road Kft.-t bízza meg a kivitelezői feladatok ellátásával bruttó 2.926.080 Ft vállalkozási díjért.

A Képviselő-testület megbízza Sári László polgármestert, hogy a nyertes ajánlattevővel a feladat ellátására a szerződést kösse meg.

Határidő: 2023.11.30.

Felelős: Sári László polgármester

**6. napirendi pont**

**Sári László polgármester**

Egyebekben van-e valakinek kérdése, észrevétele. Amennyiben nincs, a nyílt ülést bezárom és zárt ülést rendelek el.

kmf.

Sári László dr. Szász Kata

polgármester jegyző